KIRJALLINEN KYSYMYS E-3687/00 esittäjä(t): Salvador Garriga Polledo (PPE-DE) komissiolle. Euroopanlaajuisten poliittisten ryhmien oikeus yhdistyä.



Virallinen lehti nro 318 E , 13/11/2001 s. 0004 - 0005



KIRJALLINEN KYSYMYS E-3687/00 esittäjä(t): Salvador Garriga Polledo (PPE-DE) komissiolle (29. marraskuuta 2000) Aihe: Euroopanlaajuisten poliittisten ryhmien oikeus yhdistyä Monet unionin kansalaiset haluavat osallistua yhdessä muiden jäsenvaltioiden kansalaisten kanssa Eurooppa-myönteiseen toimintaan, jossa he voivat osoittaa tahtoaan yhdistymiseen ja huolehtia siitä, että Eurooppa-aatteen toteuttamisessa päästään mahdollisimman pitkälle. Jäsenvaltioiden lainsäädännössä on kuitenkin suuria aukkoja, jotta unionin eri jäsenvaltioiden kansalaiset voisivat yhdistyä eurooppalaisiksi poliittisiksi ryhmittymiksi, jotka edistäisivät EU:n jäsenvaltioiden euroopanlaajuista yhdistymistä. Katsooko komissio, että sen olisi täytettävä edellä mainittu oikeudellinen tyhjiö, jotta vahvistettaisiin euroopanlaajuisten poliittisten ryhmien oikeus yhdistyä ehdottamalla yhdistymismalleja ryhmille, jotka muodostuvat kansalaisista, jotka haluavat harjoittaa Eurooppa-myönteistä toimintaa? Tässä voitaisiin noudattaa yhteisön muita yhdistymismalleja, joihin kuuluu esimerkiksi eurooppalainen taloudellinen etuyhtymä. Erkki Liikasen komission puolesta antama vastaus (28. toukokuuta 2001) Komissio on jättänyt neuvoston hyväksyttäväksi ehdotuksen asetukseksi eurooppalaisen yhdistyksen perussäännöstä(1), jonka tarkoituksena on helpottaa niiden yksilöiden tai organisaatioiden välistä yhteistyötä, jotka haluavat toimia euroopanlaajuisena yleishyödyllisenä yhteisönä tarkoitustensa saavuttamiseksi. Ehdotus tehtiin vuonna 1992, samoin kuin ehdotukset eurooppalaisesta osuuskunnasta ja eurooppalaisesta keskinäisestä yhtiöstä, ja sitä muutettiin vuonna 1993(2) parlamentin ja talous- ja sosiaalikomitean annettua lausuntonsa, mutta tähän mennessä neuvosto ei ole hyväksynyt ehdotusta. Mainittuihin lakiehdotuksiin sisältyvät samanlaiset määräykset työntekijöiden osallistumisesta kuin mitä eurooppalaisen yhtiön perussäännössä on ehdotettu. Nizzassa kokoontunut Eurooppa-neuvosto päätti vauhdittaa viimeksi mainitun lakiehdotuksen käsittelyä. Komissio uskoo, että työ neuvostossa etenee nyt nopeasti ja että kaikki neljä perussääntöä voidaan hyväksyä lähitulevaisuudessa. Eurooppalaisen yhdistyksen perussäännön laatimisella pyritään muun ohella mahdollistamaan aloitteiden toteuttaminen, mihin kysymyksessä viitataan. Sen johdanto-osassa todetaan, että eurooppalainen yhdistys on esimerkkinä kansalaisten Euroopasta auttaessaan ja rohkaistessaan yksilöitä osallistumaan aktiivisesti yhteisön toimintaan. Jos ryhmittymät aikovat muodostaa rekisteröintijäsenvaltion lainsäädännön mukaisen poliittisen puolueen, niiden on myös täytettävä kyseessä olevan jäsenvaltion lain asettamat erityisvaatimukset. Lisäksi komissio hyväksyi 13. helmikuuta 2001 ehdotuksen eurooppalaisista poliittisista puolueista, jota käsitellään parhaillaan neuvostossa ja parlamentissa. Tällä ehdotuksella(3) luodaan oikeusperusta eurooppalaisten poliittisten puolueiden tunnustamiselle ja rahoitukselle. (1) EYVL C 99, 21.4.1992. (2) Muutettu ehdotus EYVL C 236, 31.8.1993. (3) KOM(2000) 898.